<classify> MAJERUHI saba, kati 32 wa ajali ya lori la mafuta ya petroli, lililoanguka na kulipuka mkoani Morogoro, waliokuwa wakitibiwa katika Hospitali ya Taifa Muhimbili MNH Dar es Salaam, wamepoteza maisha.Hii ina maana kuwa waliofariki kutokana na ajali hiyo iliyotokea Agosti 10, 2019 eneo la Msamvu mkoani Morogoro hadi kufikia saa 5.30 asubuhi ya jana ni 89. Mkuu wa Kitengo cha Mawasiliano MNH, Aminiel Aligaesha akitoa tarifa jana alisema kwa sasa wamesalia majeruhi 25, kati ya 46, waliopokelewa hospitalini hapo kutoka Hospitali ya Mkoa wa Morogoro.Aligaesha alisema kati ya majeruhi hao 25, 16 wapo Chumba cha Uangalizi Maalumu ICU. Wengine tisa wanaendelea kupatiwa matibabu katika wodi ya Sewahaji namba 22, ambayo imetengwa maalumu kwa ajili ya majeruhi hao.Alisema madaktari wanaendelea kufanya jitihada kubwa kuokoa maisha ya majeruhi waliobaki. Madaktari na wauguzi wanafanya kila jitihada kwa weledi kuhakikisha majeruhi wanapatiwa matibabu kunusuru maisha yao, alisema. Aliwataja waliopoteza maisha usiku wa kuamkia jana ni Shaban Makunganya 40, Ramadhani Mdoe 50, Shabani Ayub 34, Khalifa Idd 26, Omary Abdala Omary 34, Omary Abdallah 24 na Aloyce Kiponzi 36.Ofisa Uhamasishaji wa Damu Salama Hospitali ya Muhimbili, Dk John Bigambalaye alisema mpaka sasa kiasi kilichokusanya cha unit 400, hakitoshelezi mahitaji. Dk Bigambalaye alisema kwa kawaida MNH pekee inatumia chupa 120 kwa siku, ukichanganya na Mloganzila jumla ya chupa 150 zinatumika kwa siku. Alifanya alisema idadi hiyo ni ya kawaida kama hakuna dharura. Lakini, kwa kipindi hiki cha dharura wa majeruhi wa moto, wanahitaji chupa 200 mpaka 250 kwa siku.Kwenye damu kuna majimaji ambayo tunayatenganisha na damu, maji hayo uitwa Plazma, na hata huhitajika sana kwa wagonjwa wa moto, alisema.Aliongeza kuwa mpaka sasa wamekusanya unit 400 za damu. Alisema kiasi hicho kimeongezeka, tofauti na siku za nyuma, ambazo walikuwa wakikusanya unit 70, zikizidi sana 80.Mahitaji ya damu ni makubwa, tunaomba watu binafsi, makampuni na taasisi binafsi zije kuchangia damu tuokoe maisha ya wenzetu, na pia benki ya damu ibaki na akiba, alisema Bigambalaye.Aidha, alisema leo Ijumaa wanatarajiwa kukusanya damu si chini ya lita 400 kutoka kwa wafanyakazi 500 wa Shirika la Umeme Tanzania Tanesco, ambao leo watachangia damu.  <topic>: kitaifa 